Paterna es suma a l'Aliança de Ciutats i promou els ODS entre els escolars
14/02/2017

# Paterna es suma a l'Aliança de Ciutats i promou els ODS entre els escolars

[![Paterna es suma a l'Aliança de Ciutats i promou els ODS entre els escolars](/images/noticias/2017/02/sagredo-buyolo.jpg)](/images/noticias/2017/02/sagredo-buyolo.jpg)

14.02.2017

L'Alcalde de Paterna i el D.G. de Cooperació han presentat hui la campanya educativa per difondre els Objectius de Desenvolupament Sostenible entre la població estudiantil

L'Ajuntament de Paterna ha presentat aquest matí la campanya educativa de divulgació dels Objectius de Desenvolupament Sostenible (ODS) que el consistori va a dur a terme, en col•laboració amb la Conselleria de Transparència, Responsabilitat Social, Participació i Cooperació, entre l'alumnat paterner de Primària, Secundària, Batxillerat i Formació Professional per informar-los i conscienciar-los sobre la importància de construir una societat més justa, més solidària, més integrada i més sostenible.

L'Alcalde de Paterna, Juan Antonio Sagredo juntament amb el Director General de Cooperació i Solidaritat, Federico Buyolo han estat els encarregats de presentar aquesta iniciativa amb la qual les dos administracions persegueixen sensibilitzar a la població sobre la importància de participar en la consecució d'un món més equitatiu, més inclusiu i amb menys desigualtat social.

Juan Antonio Sagredo ha destacat la importància d'accions com aquesta que “ajuden a fer partícips a la ciutadania del procés de conformació d'una societat millor” i ha recordat que “l'adhesió a aquesta Aliança i l'assumpció dels ODS exemplifica el compromís de treball de Paterna amb totes aquelles iniciatives relacionades amb el desenvolupament sostenible, equitatiu i incloent”.

Per la seua banda, el Director General de Cooperació i Solidaritat, Federico Buyolo ha indicat que “des del Consell estan generant aliances amb les institucions i la societat civil perquè aquests objectius siguen una realitat a la Comunitat Valenciana i treballen per sensibilitzar, conscienciar i comprometre a la població en la seua consecució”.

Paterna, que apadrina l'Objectiu Nº 11 de “Ciutats i Comunitats Sostenibles”, és un dels 16 municipis de la Comunitat que, juntament amb la Federació Valenciana de Municipis i Províncies, forma part de l'Aliança de Ciutats per al Desenvolupament Sostenible, una iniciativa del Consell concebuda per implicar als ajuntaments en la sensibilització dels seus ciutadans sobre els Objectius Estratègics de Desenvolupament Sostenible (ODS) de les Nacions Unides (ONU) i lluitar contra les desigualtats, la injustícia i fer front al canvi climàtic.